Protesta organizzata minn Repubblika quddiem il-Ministeru tal-Intern fil-Belt Valletta qed titlob lill-Ministru Byron Camilleri jaġixxi jew inkella jirriżenja. Din il-protesta kkaraterizzata mill-għajjat ta' "korrotti, korrotti" saret fid-dawl tal-aħħar xhieda minn Melvin Theuma u rapporti fuq il-midja dwar tapes li jsemmu laqgħat li kellu l-eks Kummissaju tal-Pulizija Lawrence Cutajar li ngħarta konsulenza mal-istess Ministeru wara li ma baqax Kummissarju. Skont rapport fuq The Sunday Times ta' nhar il-Ħadd li għadda Cutajar seta' b'xi mod informa lil Melvin Theuma, l-intermedjarju fil-qtil ta' Daphne Caruana Galizia, dwar l-arrest tiegħu. Din l-allegazzjoni tinsab f'wieħed mir-recordings ġodda misjuba ta' Melvin Theuma. Theuma kien qed iżomm recordings tal-konverżazzjonijiet li kien ikollu ma' Yorgen Fenech, l-allegat mandant. F'wieħed minn dawn ir-recordings, li lbieraħ ħarġet aktar informazzjoni dwaru fil-Qorti, Melvin Theuma jinstema' jgħid li ċertu Edwin Gatt, magħruf bħala 'Il-Ġojja," ħabib tiegħu, kien iltaqa' mal-Kummissarju Cutajar. Ftit wara li Cutajar irriżenja kien ingħata dan l-impjieg ta' konsulent għal paga ta' €31,000.